Pranešimas žiniasklaidai

2024 m. spalio 16 d., Vilnius

**Vilniaus universiteto Verslo mokykla ir „Witmind“ kartu siekia didinti darbdavių konkurencingumą**

**Konkurencingumo iššūkiai šiandien yra vienodai aktualūs ne tik verslui, bet ir viešajam sektoriui. Socialiai atsakingi darbdaviai gali ne tik sustiprinti savo įvaizdį ir pagerinti finansinius rodiklius, bet ir kurti ilgalaikę vertę savo organizacijai bei visuomenei. Todėl bendradarbiaujant Vilniaus universiteto Verslo mokyklai ir „Witmind“ šiuo metu tiriamos galimybės, kaip pritaikyti Lietuvos darbdavio konkurencingumo indeksą viešojo sektoriaus darbdavių konkurencingumo vertinimui.Tai yra vienas pirmųjų atvejų Europoje, kai bus užtikrinamas šio įrankio mokslinis pagrindimas, o pritaikomumas praplėstas ir viešajam sektoriui, ir verslui.**

**Konkurencingumo raumuo**

„Įtrauki lyderystė yra itin aktuali globaliniame kontekste. Net tokios įmonės kaip „Ikea“, „Tesla“, „Amazon“, „Starbucks“ yra susidūrusios su darbdavio konkurencingumo iššūkiais. Daugelis jų naudoja darbdavio konkurencingumo indeksą, kad identifikuotų savo stipriąsias ir silpnąsias puses, siektų pokyčio. Lietuvoje, bendradarbiaujant verslui ir mokslui, šiuo metu turime išskirtines galimybes kurti geresnę darbdavių ekosistemą ne tik versle, bet ir viešajame sektoriuje. Kitaip sakant, bendromis jėgomis tobuliname įrankį, kuris padės valstybės bei savivaldybių įmonėms, kitoms biudžetinėms įstaigoms stiprinti savo konkurencingumo raumenį”, – teigia pagrindinis tyrėjas, VU Verslo mokyklos vizituojantis vyr. mokslininkas dr. Mindaugas Laužikas.

VU Verslo mokyklos tyrėjai atlieka jau egzistuojančio „WitMind“ sukurto Darbdavio konkurencingumo indekso analizę remdamiesi naujausiais moksliniais tyrimais, globalių tendencijų apžvalga, verslo inteligencijos technikomis ir gerąja patirtimi tokiose šalyse kaip JAV, Kanada, Jungtinė Karalystė bei kitose. Optimizavus indeksą, bus galima periodiškai stebėti ir vertinti viešojo sektoriaus įmonių konkurencingumą ir lyderystę tiek vidiniame, tiek nacionaliniame kontekste.

Viešojo sektoriaus darbdavių konkurencingumo didinimas gali būti raktas į valstybės bei savivaldybių įmonių, kitų biudžetinių įstaigų įvaizdžio gerinimą. Pagal š.m. liepos mėnesį atliktą Vilmorus tyrimą, net penktadalis visuomenės (21,3 proc.) nepasitiki savivaldybėmis, dvigubai daugiau - Vyriausybe (39,7 proc.).

**Viešajame sektoriuje – laikas pokyčiams**

„Mūsų atliktas Lietuvos dirbančiųjų tyrimas rodo, kad viešasis sektorius iš tiesų turi savo silpnybių. Tačiau tuo pačiu tai reiškia ir didelį potencialą augimui. Tam, jog viešasis sektorius taptų konkurencingesniu, svarbūs du dalykai: įstaigų noras keistis ir gebėjimas pamatyti savo silpnąsias vietas, pasilyginti su konkurentais. Tokią galimybę mūsų platforma ir suteikia, o toliau įstaigoms belieka nuspręsti, ar atėjo laikas pokyčiams”, – teigia „WitMind“, darbdavio konkurencingumo matavimo sistemos, direktorė Živilė Valeišienė.

Minėtas lyginamasis nacionalinis Lietuvos dirbančiųjų ir atskirų sektorių darbuotojų tyrimas, aprėpęs jų patirties ir pasitenkinimo analizę, didžiavimąsi įmone, tvarumo bei socialinės atsakomybės faktorius, suteikia galimybę darbdaviui palyginti savo įmonę su rezultatais iš 10 Lietuvos regionų, 9 darbo rinkos sektorių bei dar 12 demografinių lyginamųjų pjūvių. Sistema sukurta ir testuojama su didelėmis Lietuvos įmonėmis nuo 2023 m. pradžios ir šiuo metu jau yra prieinama visai rinkai.

**Konkurencinga darbo rinka**

Darbdavio konkurencingumas indekso pagalba tiriamas pagal lyčių, kartų, išsilavinimo, pajamų, pareigybės, mąstymo ir elgsenos stilių, patirties ir kitus kriterijus. Taip pat didelis dėmesys skiriamas modernių technologijų taikymui, darbdavio kultūrai, strateginiams partneriams. Aukštas darbdavio konkurencingumo indeksas parodo, kad organizacija yra socialiai atsakinga, šiuolaikiška, įtrauki, orientuota į talentus, inovacijas, turi didelį potencialą rinkoje.

Tikima, kad darbdavio konkurencingumo indeksas skatins viešojo sektoriaus pokyčius, stiprins darbdavių ir darbuotojų dialogą, darbo rinkos konkurencingumą, kurs verslumo ekosistemą Lietuvoje bei skleis antreprenerystės idėjas.

*Vilniaus universiteto* [*Verslo mokykla*](https://www.vm.vu.lt/) *yra pirmoji Lietuvoje universitetinė verslo mokykla. Joje siūlomos bakalauro, magistro, MBA Entrepreneurship and innovation studijų programos, verslo mokymai įmonėms, verslumo moduliai VU studentams, „Verslumo akademija“ moksleiviams, mokslo ir verslo projektai. Pažangi verslo mokykla siekia kurti virsmo inovacijas verslui ir plėtoja antreprenerystės ekosistemą, stiprinant Vilniaus universiteto vaidmenį Europoje. Jos misija – ugdyti socialiai atsakingus verslius žmones, kuriančius globalius pokyčius.*

***Kontaktai žiniasklaidai:***

***Prof. dr. Saulė Mačiukaitė-Žvinienė***

***Vilniaus universiteto Verslo mokyklos Antreprenerystės ir inovacijų plėtros vadovė***

***El. paštas:*** [***saule.maciukaite-zviniene@vm.vu.lt***](mailto:saule.maciukaite-zviniene@vm.vu.lt)

***Tel.: +37068769493***